**Uvodno određenje etike, filozofije, morala; podjela etike**

Etika se razvila u okviru zapadne filozofije kao posebna filozofska disciplina. Kao i sama filozofija, etika nema jednoznačno određenje.

Filozofija nema opšteprihvaćenu definiciju. Ipak, može se reći da ona predstavlja čovjekovu sveobuhvatnu duhovnu aktivnost, tj djelatnost, na ispitivanju temelja i smisla svega postojećeg. Njena specifičnost u odnosu na druge oblike ljudske duhovne aktivnosti leži u tome što ona koristi strogo, pojmovno mišljenje, koristi logičku argumentaciju i kritičko mišljenje - uvijek propituje i istražuje svoj predmet u svim aspektima.

Sam naziv filozofija vodi porijeklo od grčkih termina *filos (prijatelj, ljubitelj)* i *sophia(mudrost)*, što se najčešće prevodi kao ljubav, težnja ka mudrosti.

Sve u filozofiji počinje **filozofskim pitanjem**, iz kojeg slijedi odgovor, iz kojeg slijedi novo pitanje itd. Tako se stvara problemsko područje koje s vremenom prerasta u **filozofsku disciplinu.**

Iako se kao snivač etike, kao filozofske discipline obično određuje Aristotel, etička pitanja postoje od početka filozofije a prvi ih jasno formulišu sofisti, Sokrat i Platon. Ovde se naročito naglašava uloga Sokrata u zasnivanju etike. Vreme nastanka etike se vezuje za prelaz iz petog u četvrti vijek prije nove ere.

Naziv ETIKA - od grčkoga *ethos*, običaj, navika, karakter, prebivalište, drugo ime: ***filozofija morala***

***Moral -*** od latinskog mos, moris što znači običaj - termin je uveo Ciceron, prevodeći Aristotelov izraz ethos. I sam termin moral je višeznačan. Veoma pojednostavljeno rečeno, moral predstavlja skup normi i pravila koja regulišu čovjekovo odnošenje prema sebi i prema drugima.

Etika se, ipak, može odrediti kao filozofska disciplina koja ispituje zasnovanost i izvore morala, osnovne kriterijume za vrednovanje cjelokupnih ljudskih postupaka, kao i uopšte ciljeve i smisao moralnih htijenja i djelovanja.

Domen etike, koji se takođe naziva *moralnom filozofijom* uključuje sistematizovanje pojmova dobrog i ispravnog ponašanja, njihovo opravdavanje i promovisanje, kao i određivanje rđavog i neispravnog ponašanja.

Široko je rasprostranjeno shvatanje da je etičko ponašanje isto što i dobro i ispravno djelanje.

Etička analiza se zato usredsređuje na ova dva termina.

Danas filozofi obično prave podjelu etičkih teorija na tri velike opšte predmetne oblasti (mada to nije jedina podjela, sve zavisi od kriterijuma podjele):

Metaetika

Normativna etika (poseban dio normativne etike je primjenjena etika)

Deskriptivna etika

**Deskriptivna etika** ispituje i obrazlaže osnovne probleme i pojmove etike, npr pojmove moralnosti, pojmove dobra i zla, pravednosti i nepravednosti i dr.

***Metaetika***istražuje poreklo naših etičkih principa i njihovo značenje.

Jesu li oni samo društvene invencije?

Da li oni uključuju nešto više od naših individualnih emocija?

Metaetički odgovori na ova pitanja fokusiraju se na pitanja o univerzalnim istinama, Božijoj volji, ulozi razuma u etičkim sudovima kao i na značenju samih etičkih termina. ***Metaetika*** proučava prirodu etičkih sudova i iskaza. Mogu li oni da budu istiniti ili lažni ili su oni samo izrazi emocija? Odakle nam dolaze etički principi i šta oni zapravo znače?

***Normativna etika*** izvodi moralne standarde kako bi nam omogućila da razumijemo ispravno i pogrešno, dobro i rđavo u našim postupcima.

Ona se fokusira na vrijednosti i ciljeve.

U svojoj analizi ponašanja filozofi mogu da se bave ili **normativnom etikom**, tj. izgrađivanjem sistema koji treba da daju uputstva za odlučivanje u stvarima dobra i zla, ili pak, **metaetikom,** odnosno analizom logičke upotrebe moralnih termina “dobro”, “zlo”, “ispravno”, “neispravno”.

***Primjenjena ili praktična etika*** primjenjuje normativnu etiku na specifične situacije (npr. kada je opravdano ubijanje). U tom smislu, ona je dio normativne etike, mada neki teoretičari smatraju da se radi o dva zasebna dijela etike.

Primjenjena etika uključuje ispitivanje **specifično kontroverznih** pitanja, kao što su abortus, čedomorstvo, prava životinja, homoseksualizam, eutanazija, smrtna kazna, nuklearni rat kao i brojna ekološka pitanja.

 Jednostavnije rečeno:

* + **deskriptivna etika** – **opisuje** što je dobro (moralno)
	+ **normativna etika** – **propisuje** što je dobro (moralno)
	+ **metaetika** – **propituje** i traži objašnjenja zašto je nešto dobro ili loše

Pretpostavke o etičkim osnovama ljudskog ponašanja se mogu naći u svakoj društvenoj nauci. Tako na primjer, u ekonomiji se između ostalog raspravlja o raspodjeli oskudnih resursa; u psihologiji se raspravlja o neetičkom ponašanju i nastoji da se ono ne samo odredi i shvati već i da se njime naširoko bavi; u sociologiji se proučavaju koreni moralnog ponašanja u grupnoj dinamici i kolektivnom delovanju; u pravnoj nauci se ono kodifikuje kao etičko ponašanje (milost i kazna, na primjer). U kriminologiji se proučava nagrađivanje etičkog i suzbijanje neetičnog ponašanja. U političkim naukama se proučava uloga moralnog ponašanja u sticanju vlasti i moći i njihovoj raspodjeli i dodjeljivanju.

**Na osnovu navedenih teza odgovoriti na sljedeća pitanja:**

1.Koje su teorijske osnove morala?

2. Objasniti etimologiju morala?

3.Navesti glavne odlike metaetike?

4. U čemu je razlika između deskriptivne etike I primijenjene etike?

5 Zašto je važna normativna etika?

Napomena: Odgovore na zadata pitanja, napisane eseje i komentare ili eventualne nedoumice i pitanja u vezi sa predviđenim tekstom koji se tumači slati na e/mejl adresu; nebojsaban@gmail.com

Mr N. Banović